આ અંગે મળતી માહિતી અનુસાર ઉમરપાડા તાલુકાનાં દીવતણ ગામે સુરત જિલ્લા પંચાયત સંચાલિત પ્રાથમિક શાળામાં ધોરણ 1 થી 5 સુધીના અંદાજિત 108 વિદ્યાર્થીઓ અભ્યાસ કરી રહ્યા છે. શાળામાં મુખ્ય શિક્ષક તરીકે સુરેશ વસાવા ઉપરાંત અન્ય ત્રણ શિક્ષકો ફરજ બજાવે છે. શાળાના મુખ્ય શિક્ષક સુરેશ વસાવા છેલ્લા એકાદ વર્ષથી શાળામાં અનિયમિત આવવા ઉપરાંત જ્યારે પણ શાળામાં આવે ત્યારે નશાની હાલતમાં જ હોય વિદ્યાર્થીઓના અભ્યાસ પર અને મન પર પણ તેની ખરાબ અસર થતી હોવાના આક્ષેપો ગ્રામજનો દ્વારા કરવામાં આવ્યા હતા. આ અંગે ગ્રામજનો દ્વારા વારંવાર ઉપરી અધિકારીને રજૂઆત કરવામાં આવી હતી. લેખિત અને મૌખિક રજૂઆત છતાં કોઈ અધિકારીઑ દ્વારા આ શિક્ષક સામે કોઈ પગલાં લેવામાં આવ્યા ન હતા. જેને કારણે ગ્રામજનોમાં ભારે રોષ જોવા ભભૂકી ઉઠ્યો હતો. દરમ્યાન ગુરુવારે સવારે વાલીઓ મોરચો લઈને શાળાએ પહોંચ્યા હતા અને મુખ્ય શિક્ષકની બદલી કરવાની માંગ સાથે શાળાને તાળાબંધી કરી હતી. ગ્રામજનોએ તાળાબંધી કરી હોવાની જાણ થતાં જ ઉમરપાડા તાલુકા મામલતદાર, તાલુકા વિકાસ અધિકારી, તેમજ પોલીસનો કાફલો સ્થળ પર પહોંચી ગયો હતો. અધિકારીઓએ તાત્કાલિક મુખ્ય શિક્ષક સુરેશ વસાવાની બદલી ટાવલ ગામની શાળામાં કરી દેતાં મામલો થાળે પડ્યો હતો.